Det Norske Nobelinstitutt

Det Norske Nobelinstitutt er en institusjon som ble opprettet 1. februar 1904 for å støtte Den Norske Nobelkomite i arbeidet med å bestemme hvem som skal tildeles Nobels fredspris. Instituttet består av en forskningsavdeling og et bibliotek med  bind, hovedsakelig bestående av litteratur om fredsarbeid, folkerett, internasjonal økonomi og moderne politisk historie, samt publikasjoner utgitt av internasjonale organisasjoner. Biblioteket er åpent for publikum etter avtale, som kan låne bøker eller noen av de 200 tidsskriftene det abonneres på.

miniatyr|Byste av Alfred Nobel foran Nobelinstituttet i Oslo. 

Instituttet ledes av en direktør som også fungerer som Nobelkomiteens sekretær. Det har en egen stab som driver forskning innenfor internasjonal politikk, fredsforskning og konfliktløsning. Direktør siden 2025 er Kristian Berg Harpviken.

Instituttet var først lokalisert i Victoria terrasse, men fra 1905 har det hatt lokaler i Parkkvartalet på Frogner. Bygningen var en tidligere privat villa, oppført i 1867, eid av kammerherre Frederik Wilhelm Treschow. Huset var tegnet av Thøger Binneballe, men ved restaureringen 1903–1905 ble innredningen tegnet i jugendstil av arkitektene Carl Berner og Jørgen Berner. Der ble også prisutdelings-seremonien lagt til, etter at man først utdelte prisen i stortingssalen. I moderne tid har kunngjøringen av fredsprisvinneren skjedd i instituttets lokaler, mens selve seremonien har funnet sted i Oslo rådhus.

 Referanser 

 Litteratur 
 Geir Lundestad Fredens sekretær Nobels fredspris gjennom 25 år Kagge forlag 2015 
 Ivar Libæk, Øivind Stenersen, Asle Sveen Nobels fredspris Font forlag 2012 

 Eksterne lenker 



Kategori:Nobels fredspris
Kategori:Bydel Frogner
Kategori:Thøger Binneballe
Kategori:Kulturminner i bydel Frogner